Luonnos: ETA:N SEKAKOMITEAN PÄÄTÖS tilastoalan yhteistyön järjestämistä koskevista erityismääräyksistä tehdyn ETA-sopimuksen pöytäkirjan 30 muuttamisesta - Luonnos yhteisön yhteiseksi kannaksi

(komission esittämä)

PERUSTELUT

1. ETA-sopimuksen pöytäkirjassa 30 on erityismääräyksiä tilastoyhteistyön järjestämisestä.

2. Liitteenä olevan ETA:n sekakomitean päätösluonnoksen tavoitteena on muuttaa pöytäkirja 30 tilastoyhteistyön laajentamiseksi. Siinä luodaan puitteet yhteistyölle ja vahvistetaan yksityiskohtaiset säännöt ETA:n EFTA-valtioiden täysipainoiselle osallistumiselle yhteisön ohjelmiin ja toimiin kyseisellä alalla:

- 397 R 0322: neuvoston asetus (EY) N:o 322/97, annettu 17 päivänä helmikuuta 1997, yhteisön tilastoista (EYVL L 52, 22.2.1997, s. 1),

- 32002 D 2367: Euroopan parlamentin ja neuvoston päätös N:o 2367/2002/EY, tehty 16 päivänä joulukuuta 2002, yhteisön tilasto-ohjelmasta vuosiksi 2003-2007 (EYVL L 358, 31.12.2002, s. 1).

3. ETA-sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 1 artiklan 3 kohdan b alakohdan mukaan neuvosto vahvistaa komission ehdotuksesta yhteisön kannan tällaisiin päätöksiin.

4. Luonnos ETA:n sekakomitean päätökseksi esitetään neuvoston hyväksyttäväksi. Komissio toivoo, että se voisi esittää yhteisön kannan heinäkuussa 2003 kokoontuvassa ETA:n sekakomiteassa, tai jos kyseinen ajankohta ei ole mahdollinen, komissio toivoo voivansa tehdä päätöksen yhteisön ja ETA-/EFTA-valtioiden välistä kirjallista menettelyä noudattaen.

Luonnos: ETA:N SEKAKOMITEAN PÄÄTÖS tilastoalan yhteistyön järjestämistä koskevista erityismääräyksistä tehdyn ETA-sopimuksen pöytäkirjan 30 muuttamisesta

ETA:N SEKAKOMITEA, joka

ottaa huomioon Euroopan talousalueesta tehdyn sopimuksen, sellaisena kuin se on muutettuna Euroopan talousalueesta tehdyn sopimuksen tarkistamisesta tehdyllä pöytäkirjalla, jäljempänä 'sopimus', ja erityisesti sen 98 artiklan,

sekä katsoo, että:

(1) sopimuksen pöytäkirja 30 muutettiin 27 päivänä lokakuuta 2000 tehdyllä ETA:n sekakomitean päätöksellä N:o 99/2000 [1],

[1] EYVL L 7, 11.1.2001, s. 29.

(2) ETA:n tilasto-ohjelman on määrä perustua yhteisön tilasto-ohjelmasta vuosiksi 2003-2007 tehdyn Euroopan parlamentin ja neuvoston päätökseen N:o 2367/2002/EY [2] ja siihen on tarkoitus sisällyttää sellaiset ohjelma-alueet, joita tarvitaan Euroopan talousalueen kaikkien merkityksellisten taloudellisten, sosiaalisten ja ympäristöä koskevien näkökohtien kuvaamiseksi ja seuraamiseksi,

[2] EYVL L 358, 31.12.2002, s. 1.

(3) ETA:n tilasto-ohjelmassa on tarkoitus ottaa huomioon yhteisön tilastoista 17 päivänä helmikuuta 1997 annetun neuvoston asetuksen (EY) N:o 322/97 [3] säännökset, ja

[3] EYVL L 52, 22.2.1997, s. 1.

(4) tämän vuoksi sopimuksen pöytäkirja 30 olisi muutettava, jotta laajennettu yhteistyö voitaisiin aloittaa 1 päivästä tammikuuta 2003,

ON PÄÄTTÄNYT SEURAAVAA:

1 artikla

Muutetaan sopimuksen pöytäkirja 30 seuraavasti:

1. Lisätään otsikko ennen 1 kohtaa seuraavasti:

"I. Tilasto-ohjelma vuosiksi 1998-2002".

2. Lisätään teksti 7 kohdan jälkeen seuraavasti:

"II. Tilasto-ohjelma vuosiksi 2003-2007

1. Sopimuspuolten kansallisten tilastolaitosten, Euroopan yhteisöjen tilastotoimiston (Eurostat) ja EFTA-valtioiden tilastollisen neuvonantajan toimiston (OSA EFTA) edustajien konferenssi ohjaa tilastoyhteistyötä, kehittää tilastoyhteistyötä varten läheisesti yhteisön ohjelmiin ja menettelytapoihin yhteensovitettuja ohjelmia ja menettelytapoja sekä seuraa niiden toteuttamista. Tämä konferenssi ja tilasto-ohjelmakomitea (SPC) järjestävät tehtävänsä tämän pöytäkirjan täytäntöönpanemiseksi SPC:n ja ETA:n konferenssin yhteisissä kokouksissa SPC:n ja ETA:n konferenssin vahvistamaa erityistä työjärjestystä noudattaen.

2. Euroopan parlamentin ja neuvoston päätöksellä perustettu yhteisön tilasto-ohjelma vuosiksi 2003-2007, johon viitataan 7 kohdassa, muodostaa perustan 1 päivän tammikuuta 2003 ja 31 päivän joulukuuta 2007 välisenä aikana toteutettaville ETA:n tilastotoimille. Kaikkia vuosia 2003-2007 koskevan yhteisön tilasto-ohjelman keskeisiä aloja ja tilastoteemoja on pidettävä merkityksellisinä ETA:n tilasto-yhteistyön kannalta, ja EFTA-valtioiden on voitava osallistua niihin täysimääräisesti.

Tilastollisen neuvonantajan toimisto laatii 1 päivästä tammikuuta 2003 alkaen vuosittain erityisen ETA:n vuotuisen tilasto-ohjelman yhdessä EFTA:n kansallisten tilastolaitosten johtajien työryhmän kanssa. ETA:n vuotuinen tilasto-ohjelma toimii komission 7 kohdassa tarkoitetun neuvoston päätöksen mukaisesti laatiman vuotuisen toimintaohjelman osana ja rinnalla.

3. EFTA-valtiot osallistuvat yhteistyön käynnistymisestä lähtien täysipainoisesti ilman äänioikeutta 2 kohdassa tarkoitettujen ohjelmien ja toimien yhteydessä EY:n komiteoihin ja muihin elimiin, jotka avustavat EY:n komissiota näiden ohjelmien ja toimien hallinnoinnissa ja kehittämisessä.

4. EFTA-valtiot toimittavat tilastotietonsa Eurostatille tallentamista, käsittelyä ja levittämistä varten. Tätä varten OSA EFTA toimii tiiviissä yhteistyössä EFTA-valtioiden ja Eurostatin kanssa varmistaakseen, että EFTA-valtiot toimittavat tiedot asianmukaisesti ja että tiedot toimitetaan eri käyttäjäryhmille tavanomaisia levityskanavia käyttäen osana ETA:n tilastoja.

EFTA-valtioiden tilastotietojen käsittelyä säännellään 7 kohdassa tarkoitetulla neuvoston asetuksella.

5. EFTA-valtiot osallistuvat 1 päivästä tammikuuta 2003 alkaen sopimuksen 82 artiklan 1 kohdan a alakohdan ja sopimusta koskevien varainhoitoasetusten mukaisesti toiminnan rahoitukseen määrällä, joka on 75 prosenttia yhteisön talousarvion budjettikohdissa B5-600A ja B5-600B tai ne myöhemmin korvaavassa momentissa (tilastotietopolitiikka) mainitusta määrästä.

EFTA-valtiot vastaavat ylimääräisistä kustannuksista, joita Eurostatille aiheutuu kyseisten maiden tietojen tallentamisesta, käsittelemisestä ja levittämisestä tätä kohtaa koskevasta rahoituksesta tehdyn EFTA:n sihteeristön ja Eurostatin yhteisymmärryspöytäkirjan mukaisesti.

EFTA-valtiot osallistuvat muusta kuin tietojen tallentamisesta, käsittelemisestä ja levittämisestä aiheutuvien yhteisön yleiskustannusten rahoitukseen sopimuksen 82 artiklan 1 kohdan b alakohdan mukaisesti.

6. Laaditaan kertomus, jossa arvioidaan, onko 1 päivän tammikuuta 2003 ja 31 päivän joulukuuta 2007 väliselle ajalle suunnitellut tavoitteet saavutettu ja ensisijaiset ja muut toimet toteutettu, ja se annetaan 1 kohdassa tarkoitetulle SPC:n ja ETA:n konferenssille sekä ETA:n sekakomitealle.

7. Seuraavat yhteisön säädökset liittyvät tähän pöytäkirjaan:

- 397 R 0322: neuvoston asetus (EY) N:o 322/97, annettu 17 päivänä helmikuuta 1997, yhteisön tilastoista (EYVL L 52, 22.2.1997, s. 1),

- 32002 D 2367: Euroopan parlamentin ja neuvoston päätös N:o 2367/2002/EY, tehty 16 päivänä joulukuuta 2002, yhteisön tilasto-ohjelmasta vuosiksi 2003-2007 (EYVL L 358, 31.12.2002, s. 1).".

2 artikla

ETA-sopimuksen sopimuspuolten sopima komitealuettelo, joka sisältyy Euroopan talousyhteisön ja Euroopan hiili- ja teräsyhteisön ja niiden jäsenvaltioiden sekä EFTA-valtioiden Euroopan talousaluetta koskevan sopimuksen neuvottelujen yhteydessä tehtyyn pöytäkirjaa 30 koskevaan yhteisymmärryspöytäkirjaan, ei estä EFTA-valtioita osallistumasta muihin EY:n komiteoihin tai elimiin pöytäkirjassa 30 olevan 3 kohdan, sellaisena kuin se on muutettuna tällä päätöksellä, mukaisesti.

3 artikla

Tämä päätös tulee voimaan seuraavana päivänä sen jälkeen, kun viimeinen sopimuksen 103 artiklan 1 kohdan mukainen ilmoitus on tehty ETA:n sekakomitealle [4].

[4] [Valtiosäännön asettamista vaatimuksista ei ole ilmoitettu.] [Valtiosäännön asettamat vaatimukset on ilmoitettu.]

Sitä sovelletaan 1 päivästä tammikuuta 2003.

4 artikla

Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

Tehty Brysselissä [...].

ETA:n sekakomitean puolesta

Puheenjohtaja H. S. H. Prinz Nikolaus von Liechtenstein

ETA:n sekakomitean sihteerit P.K. Mannes M. Brinkmann